РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост и смањење сиромаштва

17 Број: 06-2/498-15

03. децембар 2015. године

Б е о г р а д

ЗАПИСНИК

 31. СЕДНИЦЕ ОДБОРАЗА РАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 02. ДЕЦЕМБРА 2015. ГОДИНЕ

Седница је почела у 11, 10 часова.

Седницом је председавала Весна Ракоњац, председница Одбора.

Седници су присуствовали чланови Одбора: Миланка Јевтовић Вукојичић, Александар Пајовић, Миодраг Линта, Мирјана Драгаш, Милена Ћорилић и Ана Марија Вичек, као и заменици чланова: Јездимир Вучетић (Слободан Гвозденовић), Милан Новаковић (Александар Перановић) и Бранко Ђуровић (Муамер Бачевац).

Седници нису присуствовали чланови Одбора: Јелена Мијатовић, Александра Малетић, Мујо Муковић, Љиљана Бероња, Александра Јерков, Благоје Брадић и Шаип Камбери, као ни њихови заменици.

Седници су присуствовали и: Милан Самарџија, руководилац Одељења за стручну подршку и супервизију у Републичком заводу за социјалну заштиту, Микица Будмировић, представник Форума младих са инвалидитетом, Маргарета Кецман, директорка Креативног едукативног центра (КЕЦ) и Самир Бичак, корисник овог центра, као и Ненад Белчевић, НДИ.

На предлог председнице Одбора, усвојен је следећи

Д н е в н и р е д:

1. Презентација истраживања и препорука за живот у заједници особа са интелектуалним и менталним тешкоћама и
2. Разно.

Пре преласка на разматрање утврђеног дневног реда, без примедби је усвојен записник 30. седнице Одбора, одржане 19. новембра 2015. године.

Прва тачка дневног реда – **Презентација истраживања и препорука за живот у заједници особа са интелектуалним и менталним тешкоћама**

 Микица Будимировић из Форума младих са инвалидитетом, представио је рад ове организације, рекавши да различити програми који се спроводе, директно утичу на побољшање положаја особа с инвалидитетом. Један од тренутно актуелних пројеката, који се спроводи у оквиру програма „Отворени загрљај“, заснован је на могућностима оснаживања породице, односно деинституционализације и измештања особа које су на сталном смештају у установама социјалне заштите.

 Кад се говори о могућностима запошљавања особа с интелектуалним и менталним тешкоћама, рекао је да се нажалост ова тема увек посматра из угла препрека, односно, тога шта све стоји на путу укључивању ових особа у друштвени живот и свет рада. Држава је усвојила низ правних аката који би требало да обезбеде добру платформу за укључивање особа с инвалидитетом у тржиште рада, тј. за њихово радно ангажовање, а међу њима је најважнији Закон о професионалној рехабилитацији и запошљавању особа с инвалидитетом из 2009. године. Међутим, поред очигледних предности које овај закон доноси, у пракси су уочени и одређени недостаци. Наиме, кад је у питању процена радне способности за укључивање у тржиште рада, тренутно се процена ради само на основу лекарске документације, а на тај начин се не може видети реално стање, па је већини особа с интелектуалним тешкоћама одузета радна способност. Стога је предлог да се побољша сарадња са предузећима за професионалну рехабилитацију, како би особама из ове категорије становништва било омогућено укључивање у тржиште рада, а да онда реална процена буде обављана кроз њихово радно ангажовање. За ово постоје примери добре праксе у земљама у окружењу. Имајући у виду да закон пружа могућност запошљавања под посебним условима, уз адаптацију радног места, или уз ангажовање радног асистента, ово омогућава запошљавање категорије лица са интелектуалним тешкоћама. Такође, социјално предузетништво би било још један од начина за запошљавање ових категорија лица, међутим, закон о социјалном предузетништву још увек није донет. Доношење овог закона је значајно не само за особе с инвалидитетом, већ за ширу друштвену заједницу, јер би омогућило запошљавање већег броја теже запошљивих категорија становништва.

 Истакао је да велики допринос осамостаљивању особа с инвалидитетом даје зарада коју остварују као запослена лица. Имајући у виду да особе с инвалидитетом често остају у оквиру породице, требало би допринети томе да се путем запошљавања оне осамостале, укључе у редовне друштвене токове и постану равноправни чланови друштва. Такође, требало би оснажити различите услуге социјалне заштите које су прописане законом, али су недовољно развијене (као што су нпр. породични саветник породици која има члана с инвалидитетом, персонални асистент итд.).

 Милан Самарџија из Републичког завода за социјалну заштиту, рекао је да се ова установа, између осталог, бави и подршком пружаоцима услуга из система социјалне заштите. У оквиру метода супервизије, петоро запослених у Одељењу чији је руководилац, пружа подршку свим центрима за социјални рад у Србији (којих има преко 140). Центри за социјални рад представљају институције социјалне заштите у којима почиње и великим делом се одвија заштита интереса особа које услед смањених интелектуалних капацитета, нису у могућности да на адекватан начин решавају своје животне потешкоће.

Када је законодавни оквир у питању, суштина донетих закона, а пре свега Закона о потврђивању Конвенције УН о правима особа с инвалидитетом, представља промену приступа заштити ових особа, а имајући у виду поштовање основних људских права. У члану 12. Конвенције стоји да је пословна способност универзално право, да особе с инвалидитетом имају право да буду признате пред законом као и друга лица и да остварују свој правни капацитет равномерно са другима, у свим аспектима живота. Наша држава је дефинисала обавезе, тј. омогућила доступност помоћи која овим особама може бити потребна, пре свега у остваривању правног капацитета, као и пружање одговарајућих и ефикасних гаранција у погледу спречавања и злоупотребе, а прописане су и јасне мере за обезбеђивање једнаких права овим особама да буду власници имовине (или да је наслеђују), да контролишу своје финансије, имају равноправан приступ банкарским кредитима, хипотекарним зајмовима и другим облицима финансијског кредитирања.

Истакао је да се у оквиру подршке за уживање пословне способности, морају поштовати права, воља и жеља особе и мора јој се омогућити да их она изрази. Из тог разлога је неопходно унапредити систем контроле и ревизије старатељства и старатељске заштите. Процена менталне способности је била основ за одређивање пословне способности. На основу измена Закона о ванпарничном поступку, који врло јасно дефинише заштиту лица под старатељском заштитом (поред Породичног закона, којим су одредбе у овој области такође јасно дефинисане), суд одређује рок у ком ће се проверити да ли постоје разлози за даље трајање изречене мере, а који не може бити дужи од три године. Такође, стручњаци центра за социјални рад су дужни, најмање једном у три године, да провере способности лица које је под старатељством. Овакав приступ ће бити предмет и измена Породичног закона, али са друге стране, ово доводи до захтева за промену досадашње професионалне праксе, па ће задатак запослених у овом одељењу бити да се то на јасан начин приближи свим центрима за социјални рад.

Нагласио је да нови приступ не подразумева испитивање да ли особа има менталну способност да остварује своју пословну способност, већ које су врсте подршке потребне да би особа остварила пословну способност. Наиме, не напушта се досадашњи строго медицински приступ, али се све више окреће ка моделу заснованом на социјалним и људским правима и томе шта особа може, а не шта не може. У складу са тим, неопходно је обезбедити да корисник пре доношења одлуке буде обавештен о свему. Уколико није могуће открити жељу појединца, пружалац подршке не треба да донесе одлуку на основу сопственог мишљења о најбољем интересу појединца, већ на основу онога што мисли да јесу стварне жеље тог појединца. „Модел најбољег интереса“ заправо подразумева то да је пружалац подршке „тумач“ жеље појединца. Основни оквир за ово је процена која се врши у центру за социјални рад, али не у смислу одузимања пословне способности, већ као мера подршке коју би требало обезбедити сваком појединцу. Лишавање пословне способности не треба да лиши особу живота у заједници и изградње личних односа.

Поменуо је и значај деинституционализације, односно, измештања корисника из институција и њиховог повратка у локалну заједницу, за шта је веома важна промена свести – професионалне, али и шире јавности. Такође, неопходно је утврдити снаге и капацитете корисника и развити услуге на локалном нивоу, на чему заједно раде запослени у Заводу и у организацијама из невладиног сектора.

Маргарета Кецман, директорка Креативног едукативног центра, рекла је да је у својству корисника овог центра, данас присутан и Самир Бичак, који већ има искуства у самозаступању и презентацији својих потреба и жеља, а био је и члан комисије за израду једног документа који се односи на права деце и младих с инвалидитетом. Центар у оквиру својих активности, ради на програму самозаступања, који омогућава корисницима да сами искажу своје потребе. Центар је инклузивног карактера и не обухвата само особе с интелектуалним тешкоћама, већ и особе са разним врстама инвалидитета, као и особе из редовне популације.

Истакла је да особе с интелектуалним тешкоћама, још увек спадају у најугроженију групу особа с инвалидитетом, а истовремено и у најбројнију, док стигматизација која их прати подразумева: непоштовање достојанства и неуважавање личног интегритета, дискриминацију, понижавање и обезвређивање, приписивање радне некомпетентности и несамосталности, нужност контролисања ових особа, исказивање непожељности, искључивање и изолацију. КЕЦ управо ради на решавању побројаних проблема, како би се смањила стигматизација и допринело деинституционализацији и побољшању квалитета социјалне инклузије ових особа.

Рекла је да деинституционализација представља врло актуелно питање, а да би се она успешно спровела, неопходно је, као што је већ речено, развити социјалне услуге у заједници. Ово подразумева отварање дневних центара и омогућавање породици да има тренутке одмора од бриге за члана породице. Такође, особу с интелетуалним тешкоћама која је изашла из институције, треба укључити у одређене активности у оквиру заједнице, како би она заиста постала њен члан.

Објаснила је да се Центар развија у неколико смерова – као дневни боравак, у ком свакодневно борави око 50 корисника, као услуга „предах“, која породици омогућва мали одмор од сталне бриге за члана и постоји програм радног ангажовања и запошљавања, а развија се и програм социјалног предузетништва. Радно ангажовање је за особсе с интелектуалним тешкоћама врло значајно, јер представља један од начина укључивања у социјалну средину. Код нас је преко 35 компанија, организација и институција прихватило програм радног ангажовања, а до сад је укључено око 160 особа с интелектуалним тешкоћама. Радно су ангажоване углавном особе које немају пословну способност, управо да би се доказало да оне могу да раде, као и да својим радом могу да допринесу заједници у којој живе. Стога, закључак је да је губитак пословне способности једна од главних препрека за њихово укључивање у живот заједнице. Ефекти које радно ангажовање има на ове особе су немерљиви, у смислу побољшања квалитета њиховог живота, пре свега зато што излазе из друштвене изолације, стичу нова пријатељства и обогаћују свој живот кроз комуникацију са другим људима. Осим тога, позитивне ефекте осећају и породица и послодавци и цела друштвена заједница. Ово представља добар начин за мењање негативних ставова грађана према особама с интелектуалним тешкоћама и за превазилажење предрасуда о њима.

Кад је у питању законска регулатива, рекла је да се у време усвајања Закона о професионалној рехабилитацији и запошљавању особа с инвалидитетом, увидело да он не доноси ништа добро за кориснике Центра, у том смислу што је било предвиђено њихово радно ангажовање само у оквиру радних центара, дакле – изоловано и без укључивања у друштво. Тада је на иницијативу Центра, поднет амандман којим је ово измењено, па је омогућено радно ангажовање и код послодавца у отвореној привреди. То је представљало велики корак, али и даље има много тога што би требало урадити кроз подзаконске акте који још увек нису донети.

У дискусији су учествовали: БранкоЂуровић, Весна Ракоњац, Миланка Јевтовић Вукојичић, Ана Марија Вичек и Микица Будимировић.

Бранко Ђуровић је захвалио на излагањима и исказао поштовање према ономе чиме се баве представници организација који су данас присутни, јер није у питању само професионална едукација, већ и велики ентузијазам који је најзаслужнији за постигнуте резултате.

Председница је рекла да би и Национална служба за запошљавање требало да буде упозната са данашњим презентацијама, а Одбор би у том смислу могао да организује и јавно слушање на ову тему, како би што више људи било упознато са питањима о којима је данас реч и с оним што је у погледу тога урађено.

Миланка Јевтовић Вукојичић је такође исказала задовољство поводом изнетих презентација, рекавши да начин на који данашњи гости приступају решавању ових питања јесте најбољи и најефикаснији за пуну инклузију особа с инвалидитетом, пре свега у том смислу да како они сами, тако и њихове породице и читаво друштво буду задовољни. Похвалила је то што Републички завод за социјалну заштиту не само да врши супервизијску улогу, већ има и акредитоване програме за обуку стручних радника центара за социјални рад, како би што професионалније пружали услуге корисницима.

Ана Марија Вичек је похвалила рад и ангажовање гостију и захвалила на свему што су данас приказали, међутим, рекла је да недостају представници области просвете, како би ова прича била заокружена. Читава подршка би требало да почне много раније, још на нивоу образовања, и иако закони који се односе на инклузију јесу добри, њихово спровођење није успешно, а за то је неопходно повезивање више ресора.

Микица Будимировић је рекао да би више организација цивилног сектора требало да се укључи у овај процес, и кад је у питању доношење закона, али и у ширење свести јавности о овим питањима. До пре неколико година су особе с нвалидитетом имале и свог преставника у Народној скупштини, док је Гордана Рајков, председница Центра за самостални живот особа с инвалидитетом, била народна посланица и то је било врло значајно, јер су представници организација ОСИ лакше утицали на подношење амандмана и уопште на скретање пажње јавности на ова питања.

Председница се сложила да представници ових организација треба да буду укључени у доношење закона из ове области, а убудуће би у циљу веће политичке укључености, особе с инвалидитетом требало да се нађу и на изборним листама странака.

Седница је завршена у 12, 40 часова.

 СЕКРЕТАР ПРЕДСЕДНИК

 Жужана Сич Леви др Весна Ракоњац